CELEX: 32021D0617(03)
Language: sl
Date: 2021-05-12 00:00:00
Title: Sklep Komisije z dne 12. maja 2021 o ustanovitvi Evropskega raziskovalnega sveta za okvirni program za raziskave in inovacije Obzorje Evropa ter razveljavitvi Sklepa C(2013) 8915 2021/C 234 I/03

17.6.2021   
               
               
                  SL
               
               
                  Uradni list Evropske unije
               
               
                  CI 234/5
               
            
         SKLEP KOMISIJE
         z dne 12. maja 2021
         o ustanovitvi Evropskega raziskovalnega sveta za okvirni program za raziskave in inovacije Obzorje Evropa ter razveljavitvi Sklepa C(2013) 8915
         (2021/C 234 I/03)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Sklepa Sveta 2021/764/EU o vzpostavitvi posebnega programa za izvajanje okvirnega programa za raziskave in inovacije Obzorje Evropa (2021–2027), zlasti člena 8(1) in (2) Sklepa,
         ob upoštevanju naslednjega:
         
                     (1)
                  
                  
                     Za zagotovitev kontinuitete z ukrepi in dejavnostmi, ki se izvajajo na podlagi Sklepa Sveta 2013/743/EU (1), bi moral Evropski raziskovalni svet (v nadaljnjem besedilu: ERC), ustanovljen s tem sklepom za izvajanje ukrepov v okviru stebra I „Odlična znanost“ programa Obzorje Evropa, nadomestiti ERC, ustanovljen s Sklepom Komisije z dne 12. decembra 2013 o vzpostavitvi Evropskega raziskovalnega sveta (2).
                  
               
                     (2)
                  
                  
                     Člen 8(2) Sklepa 2021/764/EU določa, da ERC sestavljata neodvisen Znanstveni svet iz člena 9 navedenega sklepa in namenska izvedbena struktura iz člena 10 navedenega sklepa. Namenska izvedbena struktura je bila ustanovljena kot izvajalska agencija z Izvedbenim sklepom Komisije C(2021) 953 z dne 12. februarja 2021 v skladu s členom 3(3) Uredbe Sveta (ES) št. 58/2003 (3).
                  
               
                     (3)
                  
                  
                     V skladu s členom 9 Sklepa 2021/764/EU znanstveni svet sestavljajo neodvisni znanstveniki, inženirji in učenjaki z največjim ugledom in ustreznimi strokovnimi znanji, moški in ženske različnih starostnih skupin, raznolikih raziskovalnih področij in geografske zastopanosti, ki delujejo v svojem imenu in neodvisno od zunanjih interesov. Člane in članice Znanstvenega sveta imenuje Komisija po neodvisnem in preglednem postopku za imenovanje, o katerem se dogovori z Znanstvenim svetom ter ki vključuje odprto posvetovanje z znanstveno skupnostjo in poročilo Evropskemu parlamentu in Svetu.
                  
               
                     (4)
                  
                  
                     Da bi zagotovili uspešen prehod na program Obzorje Evropa, je bilo delovanje znanstvenega sveta ERC, ustanovljenega s Sklepom C(2013) 8915, s Sklepom Komisije C(2020) 9154 z dne 16. decembra 2020 podaljšano do datuma začetka veljavnosti Sklepa 2021/764/EU.
                  
               
                     (5)
                  
                  
                     Za zagotovitev pravočasne izvedbe posebnega programa Obzorje Evropa je znanstveni svet ERC, ustanovljen s Sklepom C(2013) 8915, že pripravil predhodno stališče glede ukrepov, ki se sprejmejo v skladu s členom 9 Sklepa 2021/764/EU. Znanstveni svet, ustanovljen s tem sklepom, bi moral navedena predhodna stališča sprejeti ali zavrniti.
                  
               
                     (6)
                  
                  
                     Določiti bi bilo treba potrebne določbe za delovanje znanstvenega sveta.
                  
               
                     (7)
                  
                  
                     Pripraviti bi bilo treba določbe, ki bi omogočale sodelovanje med znanstvenim svetom in posebno izvedbeno strukturo ERC.
                  
               
                     (8)
                  
                  
                     Znanstveni svet bi moral imeti dostop do dokumentov in podatkov, ki jih potrebuje za svoje delo, v skladu z Uredbo (EU) št. 2018/1725 Evropskega parlamenta in Sveta (4).
                  
               
                     (9)
                  
                  
                     Sklep 2021/764/EU določa, da člani znanstvenega sveta prejmejo nadomestilo za naloge, ki jih opravljajo. V ta namen bi bilo treba določiti pravila.
                  
               
                     (10)
                  
                  
                     Sklep C(2013) 8915 bi bilo treba razveljaviti,
                  
               SKLENILA:
         
            Člen 1
            Ustanovitev Evropskega raziskovalnega sveta
            Ustanovi se Evropski raziskovalni svet (ERC) za obdobje od 12. maja 2021 do 31. decembra 2027.
         
         
            Člen 2
            Člani/članice znanstvenega sveta
            
               1.   Znanstveni svet sestavljajo predsednik/predsednica ERC in 21 drugih članov/članic. 21 oseb iz Priloge I je imenovanih za člane/članice znanstvenega sveta za mandat, naveden v Prilogi.
            
            
               2.   Člani/članice opravljajo svoje naloge neodvisno od vseh zunanjih vplivov. Komisijo takoj obvestijo o kakršnem koli navzkrižju interesov, ki bi lahko negativno vplivalo na njihovo objektivnost.
            
            
               3.   Člani/članice so imenovani/-e za obdobje štirih let z možnostjo enkratnega ponovnega imenovanja. Posamezen član/članica se lahko imenuje za obdobje, krajše od najdaljšega obdobja, da se omogoči stopenjsko kroženje članov/članic.
            
            
               4.   Da se ohrani celovitost ali kontinuiteta dela znanstvenega sveta, lahko Komisija v upravičenih primerih na lastno pobudo prekine mandat člana/članice.
            
            
               5.   Če član/članica odstopi ali njegov/njen mandat prekine Komisija, se imenuje nov član/članica. V primeru odstopa ali prenehanja mandata predsednika/predsednice ERC lahko Komisija imenuje drugega člana/članico znanstvenega sveta ali nekdanjega predsednika/predsednico ERC za začasnega predsednika/predsednico ERC za omejeno obdobje, potrebno za imenovanje novega predsednika/predsednice ERC.
            
         
         
            Člen 3
            Delovanje znanstvenega sveta
            
               1.   Znanstveni svet sprejme svoj poslovnik in kodeks ravnanja za obravnavanje vprašanj zaupnosti, navzkrižja interesov in obdelave osebnih podatkov v skladu z Uredbo (EU) št. 2018/1725.
            
            
               2.   Znanstveni svet plenarno zaseda tako pogosto, kot to zahteva njegovo delo. Povzetki zapisnikov plenarnih zasedanj se objavijo na spletni strani ERC.
            
            
               3.   Predsednik/predsednica se lahko odloči, da skliče zasedanja za zaprtimi vrati v skladu s poslovnikom znanstvenega sveta.
            
            
               4.   Znanstveni svet lahko svoje člane/članice organizira v stalne odbore, delovne skupine in druge strukture, ki obravnavajo posebne naloge znanstvenega sveta.
            
            
               5.   Znanstveni svet, ustanovljen s tem sklepom, sprejme ali zavrne predhodna stališča znanstvenega sveta, ustanovljenega s Sklepom C(2013) 8915, glede ukrepov, ki se sprejmejo v skladu s členom 9 Sklepa 2021/764/EU.
            
         
         
            Člen 4
            Sodelovanje z Evropskim raziskovalnim svetom
            Znanstveni svet in posebna izvedbena struktura zagotavljata skladnost med strateškimi in operativnimi vidiki vseh dejavnosti ERC. Za zagotovitev učinkovitega sodelovanja se predsednik/predsednica ERC, podpredsedniki/podpredsednice znanstvenega sveta in direktor/direktorica posebne izvedbene strukture sestajajo na rednih usklajevalnih sestankih.
         
         
            Člen 5
            Zagotavljanje dokumentov in podatkov
            
               1.   Komisija in posebna izvedbena struktura zagotavljata znanstvenemu svetu dokumente, podatke in pomoč, ki jih potrebuje pri svojem delu ter mu omogočajo samostojno in neodvisno delovanje v skladu z Uredbo (ES) št. 2018/1725.
            
            
               2.   Če dokumentov in podatkov ali dostopa do osebnih podatkov ni mogoče zagotoviti zaradi razlogov, povezanih z varstvom osebnih podatkov, zaupnostjo, varnostjo ali javnim interesom, Komisija ali posebna izvedbena struktura pošljeta znanstvenemu svetu pisno izjavo o razlogih za zavrnitev dostopa in vse informacije o zadevni temi, ki jih po svojem mnenju lahko zagotovita v okviru določb predpisov.
            
         
         
            Člen 6
            Nadomestila članom/članicam znanstvenega sveta, razen predsedniku/predsednici ERC
            Pravila o honorarjih za naloge, ki jih opravljajo člani/članice znanstvenega sveta, razen predsednika/predsednice ERC, ter povračilu njihovih potnih stroškov in dnevnic, so določena v Prilogi II.
            Sklep C(2013) 8915 se razveljavi.
         
         
            V Bruslju, 12. maja 2021.
            
               
                  Za Komisijo
               
               Mariya GABRIEL
               
                  Članica Komisije
               
            
         
         
            (1)  Sklep Sveta z dne 3. decembra 2013 o vzpostavitvi posebnega programa za izvajanje okvirnega programa za raziskave in inovacije (2014–2020) – Obzorje 2020 in razveljavitvi odločb 2006/971/ES, 2006/972/ES, 2006/973/ES, 2006/974/ES in 2006/975/ES (UL L 347, 20.12.2013, str. 965).
         
            (2)  C(2013) 8915 (UL C 373, 20.12.2013, str. 23).
         
            (3)  Uredba Sveta (ES) št. 58/2003 z dne 19. decembra 2002 o statutu izvajalskih agencij, pooblaščenih za izvajanje nekaterih nalog pri upravljanju programov Skupnosti (UL L 11, 16.1.2003, str. 1).
         
            (4)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).
      
      
         
            PRILOGA I
            Člani in članice znanstvenega sveta ERC na dan 12. maja 2021
            
                        Ime in inštitut
                     
                     
                        Prenehanje mandata
                     
                  
                        Geneviève ALMOUZNI, CNRS/raziskovalni center Institut Curie, Pariz
                     
                     
                        30. junij 2023
                     
                  
                        Manuel ARELLANO, Center za monetarne in finančne študije, Madrid
                     
                     
                        31. december 2022
                     
                  
                        Paola BOVOLENTA, Avtonomna univerza v Madridu
                     
                     
                        31. december 2022
                     
                  
                        Margaret BUCKINGHAM, Inštitut Pasteur, Pariz
                     
                     
                        31. december 2021
                     
                  
                        Eveline CRONE, Univerza v Leidnu
                     
                     
                        31. december 2023
                     
                  
                        Ben FERINGA, Univerza v Groningenu
                     
                     
                        31. december 2022
                     
                  
                        Mercedes GARCÍA-ARENAL, Center za humanistične in družbene vede, Madrid
                     
                     
                        30. junij 2023
                     
                  
                        Gerd GIGERENZER, Inštitut Maxa Plancka za človeški razvoj, Berlin
                     
                     
                        31. december 2023
                     
                  
                        Liselotte HOJGAARD, Univerza v Københavnu
                     
                     
                        31. december 2024
                     
                  
                        Dirk INZÉ, Univerza v Gentu
                     
                     
                        31. december 2024
                     
                  
                        Andrzej JAJSZCZYK, Univerza za znanost in tehnologijo AGH, Krakov
                     
                     
                        31. december 2022
                     
                  
                        Eystein JANSEN, Univerza v Bergnu
                     
                     
                        30. junij 2023
                     
                  
                        Michael KRAMER, Inštitut Maxa Plancka za radioastronomijo, Bonn
                     
                     
                        31. december 2021
                     
                  
                        Rodrigo MARTINS, Evropska akademija znanosti
                     
                     
                        31. december 2024
                     
                  
                        Kurt MEHLHORN, Inštitut Maxa Plancka za informatiko, Saarbrücken
                     
                     
                        31. december 2022
                     
                  
                        Nicola SPALDIN, ETH Zürich
                     
                     
                        31. december 2024
                     
                  
                        Jesper QUALMANN SVEJSTRUP, Inštitut Francisa Cricka, London
                     
                     
                        31. december 2022
                     
                  
                        Barbara ROMANOWICZ, Seizmološki laboratorij v Berkeleyu
                     
                     
                        31. december 2021
                     
                  
                        Nektarios TAVERNARAKIS, Inštitut za molekularno biologijo in biotehnologijo, Grška fundacija za raziskave in tehnologijo
                     
                     
                        31. december 2022
                     
                  
                        Milena ŽIC FUCHS, Univerza v Zagrebu
                     
                     
                        31. december 2023
                     
                  
                        Alice VALKÁROVÁ, Češka znanstvena fundacija
                     
                     
                        31. december 2024
                     
                  
      
      
         
            PRILOGA II
            Pravila o nadomestilih članom/članicah znanstvenega sveta, razen predsedniku/predsednici ERC, v skladu s členom 6
            
               1.   
               
                  Honorarje članic/članov znanstvenega sveta, razen predsednika/predsednice ERC, ter njihove potne stroške in dnevnice, povezane z izvajanjem njihovih nalog, izplača posebna izvedbena struktura v skladu s pogodbo in pogoji, določenimi v točkah od 2 do 7.
               
            
            
               2.   
               
                  Honorarji podpredsednic/podpredsednikov znanstvenega sveta za polno prisotnost na plenarnem zasedanju znašajo 3 500 EUR, za delno prisotnost pa 1 750 EUR.
               
            
            
               3.   
               
                  Honorarji drugih članic/članov iz točke 1 za polno prisotnost na plenarnem zasedanju znašajo 2 000 EUR, za delno prisotnost pa 1 000 EUR.
               
            
            
               4.   
               
                  Dodatni honorarji članic/članov in podpredsednic/podpredsednikov znanstvenega sveta na odgovornih položajih, opredeljenih kot koordinator/koordinatorica področja, predsednica/predsednik stalnega odbora, član/članica usmerjevalnega odbora ali predsednica/predsednik delovne skupine, znašajo 2 250 EUR na leto (sorazmerno za manj kot eno leto) za vsak položaj. Članice/člani in podpredsednice/podpredsedniki znanstvenega sveta lahko zasedajo več kot en tak položaj in prejmejo ustrezno nadomestilo.
               
            
            
               5.   
               
                  Plačila honorarjev odobri direktor/direktorica posebne izvedbene strukture ali njegov namestnik/namestnica na podlagi seznama prisotnih, ki ga potrdita predsednik/predsednica ERC in direktor/direktorica posebne izvedbene strukture ali njuna namestnika/namestnici. Iz seznama prisotnih je razvidna prisotnost posameznega člana/članice na celotnem zasedanju (polna prisotnost) ali le na delu zasedanja (delna prisotnost).
               
            
            
               6.   
               
                  Plačila dodatnih honorarjev odobri direktor/direktorica posebne izvedbene strukture ali njegov namestnik/namestnica na podlagi imenovanja člana/članice na vsak položaj, ki ga potrdi predsednik/predsednica ERC.
               
            
            
               7.   
               
                  Za prisotnost na zasedanjih, ki niso plenarna, posebna izvedbena struktura članom/članicam znanstvenega sveta, kadar je primerno, povrne potne stroške in dnevnice, potrebne za opravljanje njihovih dejavnosti, v skladu z njihovo pogodbo in pravili Komisije o nadomestilu za zunanje strokovnjake (1).
               
            
            
               8.   
               
                  Honorarji, potni stroški in dnevnice se izplačajo iz proračuna za poslovanje posebnega programa, vzpostavljenega s Sklepom 2021/764/EU.
               
            
            
               (1)  Sklep Komisije C(2021)  3402.